Mezz ta' trasport li fl-imgħoddi kien popolari ħafna kien it-tramm. Dan kien forma ta' vagun tal-ferrovija li jimxi fuq linji tal-ħadid bl-elettriku. Dawn kienu jintużaw anke f'pajjiżna u l-iżjed li kienu popolari kienu fiż-żoni urbani. Id-differenza bejn tramm u tren hija waħda minima; bl-iżjed evidenti tkun dik li tren ikollha iktar minn vagun wieħed waqt li tramm ikun vagun waħdu li jiġi kkontrollat minn persuna fuqu stess. Evolviment L-evoluzzjoni tat-tramm tmur lura għal bosta snin, b'diversi żviluppi minn dak miġbud b'żiemel, dak li jaħdem bl-isteam, għal dak li jaħdem bil-fuel (petrol jew diesel) għal dak li jaħdem bl-elettriku kif għadek issib sal-ġurnata tal-lum f'ċerti pajjiżi. L-ewwel tramm li ġie vvintat, deher f'Wales fl-Ingilterra fl-1804 li kien miġbud minn żiemel. Att parlamentari biex l-użu tat-tramm jiġi legalizzat għal użu ta' trasport pubbliku, wassal biex dan iseħħ fl-1807. Servizz li beda fl-1832 fl-Amerka, beda jaħdem fuq bażi regolari fejn dan ma kellux għalfejn jiġi bbukkjat minn qabel. Kienu bosta l-kumpaniji differenti li bdew jaħdmu f'bosta pajjiżi madwar id-dinja li kollha ħadu spinta fil-popolarità tagħhom lejn nofs is-seklu dsatax. Lejn tmiem is-seklu dsatax, l-evolviment tat-tramm ġie evidenti fejn rajna l-ewwel tramm mekkanizzat li kien jaħdem bl-isteam. Minn dawn kien hawn żewġ tipi kemxejn differenti. L-iżjed wieħed komuni kien dak b'minimu ta' żewġ kabini, fejn kabina minnhom kienet tintuża bħala l-magna u l-kumplament fejn jinġarru n-nies. Dan kien metodu simili ħafna għal tren żgħir. It-tip l-ieħor kien dak li jixbaħ it-tradizzjonali fejn kellu l-magna u post għall-passiġġieri f'kabina waħda. Ftit snin wara, rajna sistema iżjed moderna fit-tramm fejn dan kien jitħaddem b'cable tal-elettriku. Din is-sistema kienet tissejjaħ cable car line, għaliex xorta waħda, dawn il-vetturi kellhom linji tal-ħadid imdaħħlin fl-art. Dawn kienu kemxejn iżjed stretti fl-użu u fil-ħidma tagħhom għaliex kellhom bżonn l-użu ta' powerhouse li tiġġenera l-elettriku biex ikunu jistgħu jaħdmu. It-tramm kien u għadu jintuża f'ħafna bliet madwar l-Ewropa. Lisbona, il-kapitali Portugiża hija magħrufa ħafna għal dawn it-tramm, b'mod speċjali għall-karatteristika ġeografika ta' din il-belt li fiha ħafna għoljiet, għalhekk it-tramm għandu makkinarju apposta biex jiffaċilita it-tlajja'. Vjenna u Praga, huma bliet oħra fejn it-tramm huwa magħruf ghall-ħidma favur l-ambjent u ekonomika tagħhom. Żvilupp fid-disinn Iż-żmien ġab ukoll diversi disinni differenti fit-tramm. Kien hemm trammijiet kif wieħed jista' jimmaġina b'faċċata waħda iżda kien hemm ukoll dawn b'żewġ faċċati, hekk imsejħa double-ended. Maż-żmien ġew maħduma trammijiet low-floor kif ukoll aktar wara dawk ultra low-floor. Kien hemm trammijiet double-decker jiġifieri b'żewġ sulari kif ukoll dawk hekk imsejħa tram-train. Dan kien tramm b'magna kemxejn iżjed b'saħħitha li tixbah lil dik ta' tren. Użi differenti Barra dan, insibu diversi trammijiet għal użi differenti minn dawk li jġorru lill-passiġġieri. Cargo trams li jġorru l-merkanzija, hearse trams li kienu jġorru l-katavri lejn il-bidu tas-seklu għoxrin, dog car li kienu trammijiet li jġorru lill-annimali u lis-sidien tagħhom lejn iċ-ċentri tal-ibliet, mobile office għall-kuntratturi f'siti ta' kostruzzjoni, ristoranti, libreriji mobbli, nursery trams, li kienu servizzi apposta li jwasslu lit-tfal għall-ġenituri tagħhom mill-iskejjel jew postijiet tax-xogħol, trammijiet għal servizzi speċjali tax-xogħol kif ukoll għal użu ta' reklamar billi jinksew b'reklami fuq barra u/jew ġewwa. It-tramm f'Malta Kien fi Frar tal-1905 li f'Malta ġie introdott it-tramm. Sa dan iż-żmien, il-Maltin kienu għadhom biss igawdu mill-ferrovija bħala mezz ta' trasport mekkanizzat. Is-servizz tal-ferrovija kien strett ħafna fejn kien jgħaddi biss minn periferiji ta' ċerti irħula (Belt, il-Furjana, il-Ħamrun, Birkirkara, Ħ'Attard, ir-Rabat, L-Imdina) iżda t-tramm seta' jilħaq iċ-ċentri tal-irħula ferm iżjed aħjar. Il-linji tat-tramm kienu tpoġġew f'Birkirkara, Kottonera, Raħal Ġdid u Ħaż-Żebbuġ. Dan is-servizz kien jitħaddem mill-kumpanija McCartney, McElroy & co Ltd li kellha bażi f'diversi pajjiżi. Ir-rotta ta' Ħaż-Żebbuġ kienet rotta li tellfet flejjes kbar lill-kumpanija għaliex kienet rotta li tgħaddi minn qalb ħafna għelieqi biex tilħaq bosta żoni abitabbli. Għal Tas-Sliema u San Ġiljan, din il-kumpanija ġiet imċaħħda milli topera. Din il-kumpanija kellha f'Malta 32 tramm b'16 minnhom kienu double deckers u 6 minnhom kellhom il-parti ta' fuq miftuħa. Tnejn minn dawn it-trammijiet kienu li jnaddfu t-toroq u l-linji. Sistema komuni ħafna biex tramm tal-elettriku jaħdem, kien li l-elettriku jgħaddi minn wire imdendel fil-għoli tat-triq u jinżel għall-magna permezz ta' trolley pole li jkun imqabbad mas-saqaf tal-vettura. Is-sewwieq joqgħod bilwieqfa biex iħaddem it-tramm, u bl-id ix-xellugija jikkontrolla l-ammont ta' elettriku li jidħol fil-magna waqt li bl-id il-leminija jikkontrolla il-brejkijiet. Miegħu kien ikun hemm kunduttur li kien ibigħ il-biljetti lill-passiġġieri. L-introduzzjoni tat-tramm ġabet magħha bosta problemi, kif ukoll sabet diversi problemi bl-iżjed waħda komuni tkun l-introduzzjoni tal-karozzi tal-linja għaliex dawn kienu ferm iżjed komdi mit-tramm. Il-problemi li sabet il-kumpanija tat-tramm f'Malta, kienu l-protesti li ressqu s-sewwieqa tal-karozzini minħabba tgergir fit-telf ta' flus kif ukoll minħabba ħsarat li bdew jiġrulhom fir-roti tal-karozzini minħabba r-rails tal-ħadid. Problema oħra kien il-qtugħ tad-dawl għaliex it-tramm tal-elettriku ma setax jaħdem mingħajr dawl. Ir-ramm aħmar li kellhom dawn it-tramm, ħafna drabi kien jinsteraq mill-Maltin stess. Saru ukoll xi inċidenti bit-tramm fejn l-iżjed komuni kienu meta tramm jaqbeż il-linji jew jitlef il-kontroll u l-brejkijiet waqt li jkun nieżel xi niżla. Ġraw diversi każi fejn anke mietu n-nies. Is-servizz tat-tramm intemm fl-1929 wara diversi problemi u telf ta' flus. Is-servizz tal-karozzi tal-linja beda jissaħħaħ u sar ferm iżjed komdu biex jilħaq ħafna rkejjen tal-irħula li bit-tramm ma kinux jintlaħqu. Apparti hekk, il-karozza tal-linja la kellha bżonn dawl u lanqas linji biex taħdem. Is-servizz tat-tramm baqa' qatt ma ra l-ebda investiment dieħel tul is-snin.